প্রায় ১০০ বছর পূর্ণ হতে চলা এই ফুটবল ডার্বির শুরুর ইতিহাসের দিকে নজর দেওয়া যাক। মোহনবাগান ভারতের প্রাচীনতম ফুটবল ক্লাব যা এখনও বর্তমান। মোহনবাগানের প্রতিষ্ঠা হয়েছিল ১৮৮৯ খ্রিষ্টাব্দে। ১৯১১ খ্রিষ্টাব্দে খালি পায়ে খেলে ব্রিটিশদের ক্লাব ইস্ট ইয়র্কশায়ার রেজিমেন্টকে আইএফএ শিল্ডের (IFA Shield) ফাইনালে হারিয়ে দেশাত্মবোধের এক অনন্য নজির সৃষ্টি করে। ১৯২০ খ্রিষ্টাব্দে জোড়াবাগানের বিরুদ্ধে খেলায় মোহনবাগান তাদের তারকা খেলোয়াড় শৈলেশ বোসকে ছাড়াই মাঠে নামে। ফলত ক্লাবের সহ-সভাপতি সুরেশচন্দ্র চৌধুরী এতটাই ক্ষুব্ধ হন যে ইস্ট বেঙ্গল ক্লাব তৈরি করেন। প্রথম মোহনবাগান ইস্ট বেঙ্গল ম্যাচটি হয়েছিল ১৯২১ খ্রিষ্টাব্দের ৮ই আগস্ট। ক্লাবের সহ প্রতিষ্ঠাতারা প্রধানত পূর্ববঙ্গের (বর্তমান বাংলাদেশ) ছিলেন বলে ক্লাবটি পূর্ববঙ্গের মানুষদের দ্বারা সমর্থিত হয় ফলত পশ্চিমবঙ্গের মানুষেরা মোহনবাগানকে সমর্থন করতে থাকেন। একটা সময় পর্যন্ত মোহনবাগান ও ইস্টবেঙ্গল যথাক্রমে ঘটি ও বাঙাল ক্লাব হিসেবে চিহ্নিত হয়ে এসেছে। তবে বর্তমানে, এই সমর্থন আস্তে আস্তে পাল্টাচ্ছে এবং ঘটি-বাঙাল নির্বিশেষে দুদলকেই সমর্থন করছে। ইস্ট বেঙ্গলের প্রতীক ইলিশ মাছ ও মোহনবাগানের প্রতীক গলদা চিংড়ি হিসেবে পরিচিত। পরিসংখ্যান নিয়ে সমর্থকদের মধ্যে তর্কবিতর্ক থাকলেও সমস্ত রকম প্রতিযোগিতার বিচারে দুটি দলের মুখোমুখি লড়াইয়ে ইস্টবেঙ্গল এগিয়ে থাকলেও ট্রফি জয়ের বিচার মোহনবাগান এগিয়ে।